ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΥΠΟΥΡΓΩΝ ΠΑΙΔΕΙΑΣ ΣΥΝΕΡΧΟΜΕΝΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 27ης Νοεμβρίου 1992 σχετικά με την αγωγή σε θέματα υγείας στα σχολεία (92/C 336/07)

1. Το Συμβούλιο και οι υπουργοί Παιδείας που συνέρχονται στα πλαίσια του Συμβουλίου σημείωσαν ανακοίνωση που τους υπέβαλε η Επιτροπή η οποία αφορά την εφαρμογή του ψηφίσματος τους της 23ης Νοεμβρίου 1988 (1) σχετικά με την αγωγή σε θέματα υγείας στα σχολεία. Εκφράζουν την ικανοποίησή τους για τις θετικές εξελίξεις που συντελέστηκαν στα κράτη μέλη και στο επίπεδο της Κοινότητας.

2. Σημείωσαν τα συμπεράσματα του Συμβουλίου και των υπουργών Υγείας που συνήλθαν στα πλαίσια του Συμβουλίου στις 13 Νοεμβρίου 1992 τα οποία αφορούν την αγωγή σε θέματα υγείας. Εκφράζουν την ικανοποίησή τους για το ενδιαφέρον που επέδειξαν οι υπουργοί Υγείας για την ανακοίνωση της Επιτροπής. Αναγνωρίζουν ότι, ενώ η αγωγή σε θέματα υγείας στα σχολεία εμπίπτει στην αρμοδιότητα των υπουργών Παιδείας, οι ευρύτερες πολιτικές για τη δημόσια υγεία εμπίπτουν στην αρμοδιότητα των υπουργών Υγείας.

3. Αναγνωρίζουν ότι, με βάση την πείρα η οποία έχει αποκτηθεί έως τώρα, ο χώρος του σχολείου δίνει πολυάριθμες ευκαιρίες για να προωθηθεί η απόκτηση προσωπικών ικανοτήτων και γνώσεων, ώστε οι νέοι να είναι ενημερωμένοι και να έχουν τα εφόδια για να επιλέγουν υγιεινούς τρόπους ζωής.

4. Επιδοκιμάζουν επομένως την έμφαση που έδωσαν οι υπουργοί Υγείας στη σημασία της στενής συνεργασίας μεταξύ των υπεύθυνων αρχών του τομέα της υγείας και του τομέα της Παιδείας:

- για να σχεδιαστούν αποτελεσματικά προγράμματα αγωγής σε θέματα υγείας στα σχολεία τα οποία ενισχύουν και ενισχύονται από την αγωγή σε θέματα υγείας σε άλλους χώρους και

- να αναλυθεί στους νέους η σημασία ενός υγιούς τρόπου ζωής.

5. Οι γενικές αρχές και οι γραμμές δράσης που εκτίθενται στο ψήφισμα του Συμβουλίου και των υπουργών Παιδείας του 1988 εξακολουθούν να έχουν τη σημασία τους. Αυτές οι γραμμές δράσης θα πρέπει να συνεχίσουν να ακολουθούνται και να ενισχύονται, λαμβάνοντας υπόψη:

- τις συστάσεις που περιέχονται στην ανακοίνωση της Επιτροπής μεταξύ των οποίων συμπεριλαμβάνεται και η ανάγκη να διευκολυνθεί η ανάπτυξη και η ανταλλαγή αναλυτικών προγραμμάτων σπουδών και εκπαιδευτικού υλικού,

- την ανάγκη να δοθεί ιδιαίτερη προσοχή στην αγωγή σχετικά με την κατάχρηση ναρκωτικών και την οδική ασφάλεια και

- την ανάγκη να μεγιστοποιηθεί η σχέση κόστους αποτελεσματικότητας μέσα στα πλαίσια των ορίων του προϋπολογισμού και όσον αφορά τα κράτη μέλη και όσον αφορά την Κοινότητα.

6. Όσον αφορά τις δραστηριότητες σε επίπεδο Κοινότητας, το Συμβούλιο και οι υπουργοί Παιδείας καλούν την Επιτροπή να εξασφαλίσει ότι θα είναι πλήρως συντονισμένες εκείνες οι πτυχές των δραστηριοτήτων της που αφορούν την προώθηση της δημόσιας υγείας και έχουν ιδιαίτερο ενδιαφέρον για τους υπουργούς Παιδείας.

7. Το Συμβούλιο και οι υπουργοί Παιδείας εκφράζουν την ικανοποίηση τους για τη συνεργασία που επεδίωξε να έχει η Επιτροπή με διεθνείς οργανισμούς όπως είναι η Παγκόσμια Οργάνωση Υγείας και το Συμβούλιο της Ευρώπης. Η συνεργασία του είδους αυτού θα πρέπει να συνεχιστεί.

8. Καλούν την Επιτροπή να παρουσιάσει, έως το τέλος του 1995, μια περαιτέρω έκθεση για τις δραστηριότητες σχετικά με την εφαρμογή του ψηφίσματος του 1988.

(1) ΕΕ αριθ. C 3 της 5. 1. 1989.